[{"text_idx": "#000001", "text": "Azken bostpasei urteetan egindako lanak bildu ditu Xabier Anunzibai artistak Tabakalerako Bilduma erakusketan. Guztira, 30 bat lan bildu ditu; estudioan egindako lanak eta aire libreko paretetan margotutako hainbat muralen argazkiak jaso ditu. \u00abEstilo desberdinak landu ditut, joera daukat gauza berriekin saiakerak egiteko. Baina erakusketa jartzerakoan konturatu naiz, nahiz eta bariazioak egon, azkenean lan guztiek lotura handia dutela. Eta lotura gehienbat da, pintura eta bolumena nahasteko joera. Hori da loturarik sendoena. Irudi edo kolore aldetik aldatzen joaten naiz, baina pintura eta bolumenaren arteko lotura beti presente dago. Erakusketa jarritakoan konturatu nintzen lotura estua daukatela\u00bb."}, {"text_idx": "#000003", "text": "Kaleko lana ere eraman du Tabakalerako hormetara. \u00abMuralak margotzea nire lanaren parte garrantzitsua da eta nolabait erakusketan islatu nahi nuen\u00bb. Muralen argazkiak tartekatu ditu estudioko koadroen on-doan. \u00abEta askotan, muralek eta estudioko lanek badute lotura. Bi mundu horien arteko lotura ere adierazi nahi izan dut. Loturak sortzea da nire lanaren ezaugarri nagusi bat, bai ideia, teknika zein material ezberdinen artekoa\u00bb."}, {"text_idx": "#000006", "text": "Garai batean Beasain ere famatua egin zen herriko artistek margotutako muralengantik, baina gaur egun Anunzibaik nahiago du toki ezkutuetan eta intimoetan margotzea. \u00abNahiko espazio intimoak aurkitzen ditut, erdi galduak, ni lasai egoteko ahalik eta distraziorik gutxienarekin, eta espektazio gutxi sortzeko. Baina proiektu desberdinetan parte hartzen dut eta sekulako ikusmina egoten da\u00bb. Nolabaiteko \u00abxarma\u00bb duten paretak eta lekuak bilatzen saiatzen da: \u00abEz dut margotzeagatik margotu nahi, zerbait gehiago izan behar du atzetik\u00bb."}]